  Виталий Пронин Королёвъёслэн семьязыЮкаменск ёросысь Королёвъёслэн семьязы туэ толалтэ быдэс шаерлы дано луиз. Гурт шудонъёс дыръя огъя зачётын нылын семьяос пӧлын 3-тӥ интые потӥзы.Ирина Витальевна но Леонид Анатольевич Королёвъёс уло Йыртэм гуртын. Ас вакытаз кыкназы но колхозын ужамын, нош та вакытэ ужбергатӥсь кариськемын.- Секыт йӧтӥз колхозмы куашкам бере, ма карыны соку паймимы, - шуэ Ирина Витальевна. - Кузпалы уж утчан сяменыз Сочи городозь вуиз, лэсьтӥськон удысын тыршиз. Озьы со 8 арзэ палэнын ужаз. Воргоронтэк улон гуртын капчи ӧвӧл ке но, чидамы. Ужаса поттэм коньдонэныз нырысь ик пилорама басьтӥмы, собере ма но со техника.Табере Королёвъёслэн, машина-тракторъёссы сяна, гидзы вань. 27 йыр сюро таза пудо вордо, со пӧлысь 9-эз - кысконо скалъёс. Ужзылэсь ваньмо ке, мугорзэс кыдатыны дырто.- Гуртмы ёрос центрлэсь 12 иськемын луэ, ӝытъёсы Юкаменск черкогуртэ куасэн бызьылыны ветлылӥмы, - веранзэ азьланьтэ кышномурт. - Ёрослэсь данзэ утён 2 поллы бадӟым ныпъет выллем, вылаз ик, со ӵошатсконъёс ас ёросад ортчо ке. Туж кельшиз комбинированной эстафета, ведраен карнанэн ву нуыкум, одӥг шапыкез но ӧз пальккиськы. Юрттӥз, лэся, нуналлы быдэ ведраен ву нуллэме.Королёвъёслэн семьяязы 3 пиналзы. Зӧкез Анастасиязы геодезистэ Пермьысь техникая университетын дышетске, шоретӥез Алина - Пышкетысь 7-тӥ классын визь-нод люка. Ёросысь тужгес шаплыез спортсмен луэ, шаерамы ортчылӥсь ӵошатсконъёсын но вормонъёс басьтылэ. Спортэн эшъяськем сяна, нылаш умой дышетске, киужен выре. Сестраосыз сьӧры уйиське нылпи садэ ветлӥсь Глебзы.- Шаерысьтымы Гурт шудонъёс Юкаменскын ортчон азьын гинэ ёрос центре мугормес кыдатыны ветлӥмы, нош мукет дыръя гуртэтӥмы ик бызьылӥськомы, со понна ваньмылы куасъёс басьтӥмы, - шуэ Леонид Анатольевич. - Лымыез тракторен донгисько но, отӥ ик куасэн бызьылӥськомы. Ваньмон дыр ӧжытгес уга, тренировкаосы шергес потаськомы, куд-ог дыръя нуназеян куспын но куасъёсмес кутчаськомы, но соку бызьылэм кадь луоно ӧвӧл.Валентина Емельянова Туспуктӥз автор  